กรมชลประทานติดตามโครงการประตูระบายน้ำแม่น้ำยม แก้ปัญหาอุทกภัย-ภัยแล้งในพื้นที่จังหวัดพิจิตร
กรมชลประทานติดตามแผนการก่อสร้างประตูระบายน้ำในแม่น้ำยม จำนวน 4 ประตู มูลค่าเกือบพันล้านบาท เพื่อศึกษาผลกระทบต่อสิ่งแวดล้อม พร้อมรับฟังความคิดเห็นประชาชนในพื้นที่ สิ่งใดอยากให้แก้ไข ปรับปรุง สิ่งใดอยากให้เพิ่มเติม หวังแก้ปัญหาทั้งน้ำท่วมและภัยแล้งได้เป็นระบบและยั่งยืน
นายพิษณุ เสนาวิน  รองผู้ว่าราชการจังหวัดพิจิตร  พร้อมกรมชลประทาน จัดโครงการศึกษาผลกระทบสิ่งแวดล้อม (EIA) พร้อมรับฟังความคิดเห็นประชาชนในพื้นที่อำเภอสามง่ามและอำเภอโพธิ์ประทับช้าง ในโครงการก่อสร้างประตูระบายน้ำในเขตพื้นที่จังหวัดพิจิตร พิษณุโลก จำนวน  4 โครงการ  ลักษณะเป็นอาคารคอนกรีตเสริมเหล็ก ประกอบด้วย โครงการประตูระบายน้ำท่านางงาม อำเภอบางระกำ จังหวัดพิษณุโลก     โครงการประตูระบายน้ำท่าแห  อำเภอสามง่าม จังหวัดพิจิตร  โครงการประตูระบายน้ำบ้านวังจิก   อำเภอโพธิ์ประทับช้าง จังหวัดพิจิตร  และโครงการประตูระบายน้ำโพธิ์ประทับช้าง  อำเภอโพธิ์ประทับช้าง จังหวัดพิจิตร  เพื่อแก้ปัญหาน้ำทั้งระบบ ทั้งน้ำท่วม น้ำแล้ง ซึ่งจะเป็นประโยชน์ในหน้าฝนจะสามารถระบายน้ำ ไม่ให้เอ่อท่วมพื้นที่ทางการเกษตรเขตติดแม่น้ำยม หน้าแล้งสามารถกักเก็บน้ำไว้ใช้ได้ ทั้งอุปโภค บริโภค และภาคการเกษตร โดยหากนับปริมาณน้ำทั้ง 4 ประตู จะมีปริมาณน้ำเทียบเท่าเขื่อนป่าสักชลสิทธิ์ จำนวน 2 เขื่อนรวมกันเลยทีเดียว ซึ่งจังหวัดพิจิตรในพื้นที่ติดแม่น้ำยมจะได้ประโยชน์ครอบคลุมกว่า 100,000 ไร่ 
โครงการดังกล่าวจะแล้วเสร็จประมาณเดือนพฤษภาคม 2562 จากการสอบถามประชาชนในพื้นที่ดำเนินโครงการ พบว่าประชาชนกว่าร้อยละ 90 เห็นด้วยกับโครงการดังกล่าว ซึ่งในส่วนประชาชนที่เห็นด้วยและมีที่ดินอยู่ในเขตการดำเนินโครงการ โครงการได้จ่ายเงินค่าที่ดินไปเรียบร้อยแล้ว ในส่วนประชาชนที่ไม่เห็นด้วย คงจะต้องรอประกาศ พ.ร.บ.เวรคืนฯ โดยหากโครงการดังกล่าวดำเนินการเรียบร้อยแล้ว ประชาชนที่มีพื้นที่ติดแม่น้ำยม จะได้ประโยชน์จากโครงการเป็นอย่างมาก เป็นการแก้ปัญหาทั้งภัยแล้ง น้ำท่วม ซึ่งเป็นพื้นที่ประสบปัญหาซ้ำซากเป็นประจำทุกปี 



	ส.ปชส.พิจิตร ภาพ/ข่าว